 MUNICIPIUL CRAIOVA

 CONSILIUL LOCAL AL MUNICIPIULUI CRAIOVA

HOTĂRÂREA NR. 176
Consiliul Local al Municipiului Craiova, întrunit în şedinţa ordinară din data de 29.04.2010;

Având în vedere raportul nr.49 din 20.04.2010 întocmit de consilier municipal Bianca Predescu privind susţinerea demersului Filarmonicii „Oltenia” din Craiova pentru a fi declarată instituţie de cultură de importanţă naţională, raportul de specialitate nr.59139 din 22.04.2010 întocmit de  Direcţia Economico - Financiară şi raportul de specialitate nr.58127 din 21.04.2010 întocmit de  Direcţia Juridică, Asistenţă de specialitate şi Contencios administrativ prin care se propune susţinerea demersului Filarmonicii „Oltenia” din Craiova pe lângă Ministerul Culturii şi Patrimoniului Naţional pentru a fi declarată instituţie de cultură de importanţă naţională şi rapoartele comisiilor de specialitate ale Consiliului Local al Municipiului Craiova nr.55, 56, 57, 58, 59/2010;

În conformitate cu prevederile Ordonanţei Guvernului nr.21/2007 privind instituţiile şi companiile de spectacole sau concerte, precum şi desfăşurarea activităţii de impresariat artistic, modificată şi completată prin Legea nr.353/2007, ale Legii nr.330/2009 privind salarizarea unitară a personalului plătit din fonduri publice, ale Legii nr.273/2006 privind finanţele publice locale şi ale Legii nr.215/2001 privind administraţia publică locală;

În temeiul art. 36 alin. 2 lit. d) şi alin.6 lit. a) pct. 4 coroborat cu alin. 9, precum şi art. 45 alin. 1 din Legea nr.215/2001 privind administraţia publică locală;

HOTĂRĂŞTE:

Art.1. Se aprobă susţinerea de către Consiliul Local al Municipiului Craiova a demersului Filarmonicii „Oltenia” din Craiova pe lângă Ministerul Culturii şi Patrimoniului Naţional pentru a fi declarată instituţie de cultură de importanţă naţională, luându-se în considerare întreaga activitate desfăşurată începând cu anul 1947- anul înfiinţării şi până în prezent;

Art.2. Recunoaşterea clasificării dată în prezent de Legea 330/2009, anexa II/4.4. nu modifică ordonatorul principal de credite şi nici sursele de finanţare, în limita bugetului local.

Art.3. Primarul Municipiului Craiova, prin aparatul de specialitate,  Serviciul Administraţie Publică Locală, Direcţia Relaţii Publice şi Filarmonica „Oltenia” din Craiova vor aduce la îndeplinire prevederile prezentei hotărâri.

